Aanvaller bederf goeie nuus oor kanker | Netwerk24
Die ballontriek as haardroër nie werk nie
Nou ja, nou is dit weer volspoed agteruit die duisternis in en dit nadat ons om die een of ander baie duister rede gedink het ons gaan nooit weer beurtkrag kry nie.
Klein juweel van 'n novelle
Mick Herron se The Drop is 'n klein juweel – 'n novelle van net oor die 100 bladsye wat jou tone sal laat krul van die plesier.
Aanvaller bederf goeie nuus oor kanker
Deur Shantel Moses 13 Februarie 2017 14:40
Anneke van der Vyver se oog nadat dit by die dokter skoongemaak en behandel is.
Pleks dat sy die goeie nuus kon vier dat daar geen borskanker by haar gevind is nie, het 'n vrou van Somerset-Wes met glasstukke in haar oog huis toe gery nadat sy en haar dogter op die N2-snelweg aangeval is.
Anneke van der Vyver en haar dogter, Rianka (20), was Vrydag net voor 16:00 op die N2 naby die afrit na die lughawe op pad huis toe, toe twee mans die motor waarin hulle gery het, nader.
"Toe ek hulle die eerste keer opmerk, het ek vir my dogter gesê: 'Hulle gaan moeilikheid maak'."
Toe Van der Vyver in stadige verkeer moes stilstaan, het Rianka agtertoe gekyk. "Ek het hom in my truspieël sien kom. Hy was volspoed op pad na ons toe. Ek wou nog keer en seker maak die deure is gesluit, toe breek die hel los."
Een van die mans het die ruit aan die bestuurder se kant met 'n stuk beton uitgeslaan.
"Hy het oral op my skoot en bors gegryp op soek na 'n selfoon of iets. Rianka het geskree en sy hande geslaan. Ek het probeer keer dat hy my wurg met die serp wat ek om my nek gehad het. Toe hy niks kry nie het hy laat los en weggehardloop. En daar sit ons verwese en geskok. Vol bloed en vol glas."
Ek het hom in my truspieël sien kom. Hy was volspoed op pad na ons toe
Van der Vyver sê haar linkeroog het gebloei. Sy het by die satelliet-verkeerskantoor naby die toneel gestop om hulp te vra.
"Die verkeersbeampte het gehelp om die ergste glas uit te kry sodat ons kon aanry. Toe ek uitklim het die stuk beton van my skoot afgerol. Ek het toe besef dinge kon soveel erger gewees het."
Van der Vyver het verlede Dinsdag 'n borsondersoek gehad en was Vrydag van die dokter af op pad huis toe, toe die voorval plaasgevind het.
"Ek was so bly dat daar geen kanker gevind is nie. Toe steel die bliksems my vreugde."
Sy sê sy was twee jaar gelede die slagoffer van 'n gewapende rooftog en haar kinders was slagoffers van 'n huisroof.
Die stuk beton waarmee Anneke van der Vyver se motorvenster uitgeslaan is.
"Nou is die ou wonde en vrese weer oopgekrap. Ons moet nou weer gaan vir berading. My dogter is 'n eerstejaarstudent en pak kalmeerpille in vir die dag."
Volgens die Safe N2-projek, 'n netwerk van padgebruikers wat mekaar waarsku oor voorvalle op hoofpaaie, is vier sulke gevalle verlede week op die N2 aangemeld.
"Ons het 'n sterker teenwoordigheid van wetstoepassers op die N2 nodig. Ons hoor hulle het te min personeellede," sê Mark Volker van die projek.
Hy waarsku motoriste om altyd paraat te wees. "Hou waardevolle artikels in die kattebak en hou altyd jou vensters toe in druk verkeer."